次韵漢陽蔡守題陽關圖
作者：夏倪
朝代：宋

paragraphs: 君不見季子敝盡黑貂裘，一生車轍環九州。
使之負郭有二頃，未必肯相六國侯。
此郎亦復何爲者，浪自出入不肯休。
東風夾道羅供帳，倚馬欲行那得上。
綠尊翠勺浩縱橫，四坐哀歌互酬倡。
陰雲漠漠天四垂，行子多著短後衣。
金羈滴瀝鳴翠弭，負屩蹶倒從盧兒。
漁舟微茫出浦溆，遠山無數迎修眉。
傾曦馱醉出關去，縱有離愁渠得知。
長安春色濃如酒，乃向斯時別親友。
可憐兒女浪苦辛，奔走功名逮華首。
濁醪百榼胸崔嵬，暮色慘慘羈鴻哀。
羊腸鳥道天尺五，爾獨胡爲來此哉。
水有蛟龍獰口眼，陸有兕虎潜岩隈。
嗟爾遊子不顧返，富貴有時終自來。